CELEX: 32018D0637
Language: lt
Date: 2018-04-20 00:00:00
Title: 2018 m. balandžio 20 d. Komisijos įgyvendinimo sprendimas (ES) 2018/637, kuriuo dėl daiktų internetui skirtų tam tikrų techninių sąlygų iš dalies keičiamas Sprendimas 2009/766/EB dėl 900 MHz ir 1800 MHz dažnių juostų suderinimo antžeminėms sistemoms, kuriomis galima teikti Europos masto elektroninių ryšių paslaugas Bendrijoje (pranešta dokumentu Nr. C(2018) 2261) (Tekstas svarbus EEE. )

25.4.2018   
            
            
               LT
            
            
               Europos Sąjungos oficialusis leidinys
            
            
               L 105/27
            
         KOMISIJOS ĮGYVENDINIMO SPRENDIMAS (ES) 2018/637
   2018 m. balandžio 20 d.
   kuriuo dėl daiktų internetui skirtų tam tikrų techninių sąlygų iš dalies keičiamas Sprendimas 2009/766/EB dėl 900 MHz ir 1 800 MHz dažnių juostų suderinimo antžeminėms sistemoms, kuriomis galima teikti Europos masto elektroninių ryšių paslaugas Bendrijoje
   
      
         (pranešta dokumentu Nr. C(2018) 2261)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,
   kadangi:
   
               (1)
            
            
               valstybės narės atliko 900 MHz ir 1 800 MHz juostų naudojimo efektyvumo peržiūrą, kad šias juostas būtų galima panaudoti papildomoms technologijoms, kartu tinkamomis priemonėmis pagal Tarybos direktyvą 87/372/EEB (2) užtikrinant techninį suderinamumą su GSM sistema ir kitomis belaidžio plačiajuosčio ryšio sistemomis;
            
         
               (2)
            
            
               daiktų internetas paprastai reiškia kasdieniuose daiktuose įtaisytų įrenginių tarpusavio ryšį, užtikrinantį galimybę tiems daiktams keistis duomenimis. Belaidis daiktų internetas taip pat gali būti įgyvendintas panaudojant korinio ryšio technologijomis grindžiamas elektroninių ryšių paslaugas, kurioms paprastai spektras naudojamas pagal licenciją. Belaidžio daiktų interneto prietaikos naudojamos įvairiuose pramonės sektoriuose, pvz., energetikoje ir automobilių pramonėje, ir yra priklausomos nuo galimybės naudotis spektru;
            
         
               (3)
            
            
               Komisijos sprendimu 2002/622/EB (3) sukurta Radijo spektro politikos grupė (RSPG) savo Spektro daiktų internetui veiksmų plane (4) laikosi nuomonės, kad elektroninių ryšių paslaugoms (judriojo ryšio tinklams) skirtos dažnių juostos gali būti naudojamos besikuriančioms daiktų interneto prietaikoms ir paslaugoms. Todėl Sąjungos mastu suderintos dažnių juostos, kurios judriojo ryšio tinkluose naudojamos antžeminio belaidžio plačiajuosčio elektroninio ryšio paslaugoms teikti, gali būti svarbus belaidžo daiktų interneto išteklius. RSPG padarė išvadą, kad, laikantis technologinio neutralumo principo, suderintose šių juostų naudojimo techninėse sąlygose turėtų būti atsižvelgiama į belaidžio daiktų interneto reikalavimus;
            
         
               (4)
            
            
               2017 m. liepos 14 d. Komisija pagal Sprendimo dėl radijo spektro 4 straipsnio 2 dalį įgaliojo Europos pašto ir telekomunikacijų administracijų konferenciją (toliau – CEPT) peržiūrėti suderintas 900 MHz ir 1 800 MHz juostų naudojimo antžeminio belaidžio plačiajuosčio elektroninio ryšio paslaugoms teikti technines sąlygas, kad šias juostas būtų leidžiama naudoti ir daiktų internetui. Įgaliojime ypač pabrėžta, kad, kaip nurodyta CEPT Elektroninių ryšių komiteto 266-oje ataskaitoje, jokioje kitoje Sąjungos mastu suderintoje dažnių juostoje nereikia keisti techninių sąlygų remiantis dažninio atskyrimo vienalaikio dvipusio ryšio režimu ir mažiausiai ribojančiomis sąlygomis (dažnių bloko gaubtinėmis), kad būtų galima leisti ją naudoti daiktų internetui;
            
         
               (5)
            
            
               vykdydama šį įgaliojimą, 2018 m. kovo 13 d. CEPT Komisijai pateikė savo 66-ą ataskaitą (toliau – CEPT ataskaita), kurioje nurodė šias su judriojo (t. y. korinio) plačiajuosčio ryšio sistemomis susijusias belaidžio daiktų interneto technologijas, kurių specifikacijas neseniai nustatė Europos telekomunikacijų standartų institutas (ETSI) (5): išplėstos aprėpties GSM daiktų interneto (EC-GSM-IoT), LTE mašinų ryšio (LTE-MTC), LTE patobulinto mašinų ryšio (LTE-eMTC) ir siaurajuosčio daiktų interneto (NB-IoT). Atitinkamų su UMTS sistemomis susijusių belaidžio daiktų interneto technologijų CEPT ataskaitoje nenurodyta;
            
         
               (6)
            
            
               minėtos korinio daiktų interneto technologijos gali būti diegiamos trim būdais: a) nepriklausomai nuo belaidžio plačiajuosčio elektroninio ryšio paslaugų teikimo (atskirai), b) pirmumo teise skiriant dalį išteklių belaidžio plačiajuosčio elektroninio ryšio paslaugoms naudojamame dažnių bloke (juostoje) arba c) belaidžio plačiajuosčio elektroninio ryšio paslaugoms teikti naudojamo dažnių bloko šone (apsauginėje juostoje);
            
         
               (7)
            
            
               kaip nurodyta CEPT ataskaitoje, EC-GSM-IoT yra neatsiejama GSM sistemos dalis pagal Direktyvą 87/372/EEB. Jai savaime būdingos GSM sistemos spektro charakteristikos ir ji gali būti diegiama tiek juostoje, tiek atskirai. Todėl EC-GSM-IoT atitinka GSM sistemai taikomas technines sąlygas be jokio poreikio jas keisti;
            
         
               (8)
            
            
               dėl LTE-MTC ir LTE-eMTC technologijų CEPT ataskaitoje pabrėžiama, kad šiose dviejose technologijose naudojamas tik diegimo juostoje režimas, todėl reikalavimai siųstuvams yra tokie patys kaip LTE sistemos siųstuvams arba griežtesni. Todėl tiek LTE-MTC, tiek LTE-eMTC atitinka LTE sistemai taikomas technines sąlygas be jokio poreikio jas keisti;
            
         
               (9)
            
            
               dėl NB-IoT technologijos CEPT ataskaitoje daroma išvada, kad įmanoma naudoti visus tris, t. y. juostoje, atskirai arba apsauginėje juostoje, diegimo režimus. Joje rekomenduojama iš dalies pakeisti 900 MHz ir 1 800 MHz juostų naudojimo technines sąlygas, susijusias su diegimo atskirai ir apsauginėje juostoje režimais;
            
         
               (10)
            
            
               ETSI priėmė darniuosius standartus, kad būtų galima atitikties Europos Parlamento ir Tarybos direktyvos 2014/53/ES (6) (Radijo įrenginių direktyva) 3 straipsnio 2 daliai prezumpcija ir būtų įtrauktos daiktų interneto technologijos visais trimis diegimo režimais;
            
         
               (11)
            
            
               jokių neišsprendžiamų valstybių narių tarpusavio koordinavimo klausimų, kurių galėtų kilti pradėjus naudoti pirmiau minėtas belaidžio daiktų interneto technologijas 900 MHz ir 1 800 MHz dažnių juostose, CEPT ataskaitoje nenurodyta;
            
         
               (12)
            
            
               atsižvelgiant į didėjančią belaidžio daiktų interneto prietaikų paklausą rinkoje, darbo, kurį CEPT atliko pagal suteiktą įgaliojimą, rezultatai turėtų būti kuo greičiau integruoti į Sąjungos teisės aktus, su sąlyga, kad korinis daiktų internetas 900 MHz ir 1 800 MHz dažnių juostose bus naudojamas užtikrinant tinkamą esamų sistemų, veikiančių gretimose juostose, apsaugą;
            
         
               (13)
            
            
               todėl Komisijos sprendimas 2009/766/EB (7), kuriame nurodyti antžeminių sistemų, kurioms gali būti naudojamos 900 MHz ir 1 800 MHz juostos, tipai, turėtų būti atitinkamai iš dalies pakeistas;
            
         
               (14)
            
            
               šiame sprendime numatytos priemonės atitinka Radijo spektro komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimas 2009/766/EB iš dalies keičiamas taip:
   
               1)
            
            
               2 straipsnio a punktas pakeičiamas taip:
               „a)   GSM sistema– elektroninių ryšių tinklas, atitinkantis ETSI standartus, visų pirma EN 301 502, EN 301 511 ir EN 301 908-18, įskaitant ir išplėstos aprėpties GSM daiktų internetą (EC-GSM-IoT);“;
            
         
               2)
            
            
               4 straipsnio 1 dalis pakeičiama taip:
               „1.   1 800 MHz juosta skiriama ir suteikiama:
               
                           a)
                        
                        
                           GSM sistemoms, išskyrus EC-GSM-IoT, iki 2009 m. lapkričio 9 d.;
                        
                     
                           b)
                        
                        
                           EC-GSM-IoT iki 2018 m. rugsėjo 30 d.“;
                        
                     
         
               3)
            
            
               pridedamas 4a straipsnis:
               „4a straipsnis
               900 MHz juosta skiriama ir suteikiama EC-GSM-IoT iki 2018 m. rugsėjo 30 d.“;
            
         
               4)
            
            
               Sprendimo 2009/766/EB priedas pakeičiamas šio sprendimo priedo tekstu.
            
         2 straipsnis
   Šis sprendimas skirtas valstybėms narėms.
   
      Priimta Briuselyje 2018 m. balandžio 20 d.
      
         
            Komisijos vardu
         
         Mariya GABRIEL
         
            Komisijos narė
         
      
   
   
      (1)  OL L 108, 2002 4 24, p. 1.
   
      (2)  1987 m. birželio 25 d. Tarybos direktyva 87/372/EEB dėl dažnių juostų, kurios turi būti paliktos viešajam paneuropiniam koriniam skaitmeniniam antžeminiam judriajam ryšiui suderintai diegti Bendrijoje (OL L 196, 1987 7 17, p. 85).
   
      (3)  2002 m. liepos 26 d. Komisijos sprendimas 2002/622/EB dėl Radijo spektro politikos grupės įsteigimo (OL L 198, 2002 7 27, p. 49).
   
      (4)  2016 m. lapkričio 9 d. dokumentas RSPG17-006 final.
   
      (5)  Atitinka standartus iki 3GPP 13 redakcijos, ją įskaitant.
   
      (6)  2014 m. balandžio 16 d. Europos Parlamento ir Tarybos direktyva 2014/53/ES dėl valstybių narių įstatymų, susijusių su radijo įrenginių tiekimu rinkai, suderinimo, kuria panaikinama Direktyva 1999/5/EB (OL L 153, 2014 5 22, p. 62).
   
      (7)  2009 m. spalio 16 d. Komisijos sprendimas 2009/766/EB dėl 900 ir 1 800 MHz dažnių juostų suderinimo antžeminėms sistemoms, kuriomis galima teikti Europos masto elektroninių ryšių paslaugas Bendrijoje (OL L 274, 2009 10 20, p. 32).
   
      PRIEDAS
      „
            PRIEDAS
            
               3 STRAIPSNYJE IR 4 STRAIPSNIO 2 DALYJE NURODYTŲ ANTŽEMINIŲ SISTEMŲ SĄRAŠAS
            
            Šie techniniai parametrai taikomi kaip viena iš svarbiausių sąlygų, būtinų gretimų tinklų sambūviui užtikrinti, kai dėl tokių tinklų nesudaryta dvišalių arba daugiašalių susitarimų, neatmetant galimybės taikyti mažiau griežtus techninius parametrus, jei dėl jų susitaria tokių tinklų operatoriai.
            
                        Sistemos
                     
                     
                        Techniniai parametrai
                     
                     
                        Įgyvendinimo terminai
                     
                  
                        UMTS, atitinkančios ETSI standartus, visų pirma EN 301 908-1, EN 301 908-2, EN 301 908-3 ir EN 301 908-11
                     
                     
                        
                                    1.
                                 
                                 
                                    Dviejų gretimų UMTS tinklų nešlių atskyrimas ne mažiau kaip 5 MHz.
                                 
                              
                                    2.
                                 
                                 
                                    Gretimų UMTS tinklo ir GSM tinklo nešlių atskyrimas ne mažiau kaip 2,8 MHz.
                                 
                              
                     
                        2010 m. gegužės 9 d.
                     
                  
                        LTE (1), atitinkančios ETSI standartus, visų pirma EN 301 908-1, EN 301 908-13, EN 301 908-14, EN 301 908-15 ir EN 301 908-18
                     
                     
                        
                                    1.
                                 
                                 
                                    Gretimų LTE tinklo ir GSM tinklo LTE kanalo krašto ir GSM nešlio kanalo krašto dažninis atskyrimas ne mažiau kaip 200 kHz.
                                 
                              
                                    2.
                                 
                                 
                                    Gretimų LTE tinklo ir UMTS tinklo LTE kanalo krašto ir UMTS nešlio kanalo krašto dažninio atskyrimo nereikalaujama.
                                 
                              
                                    3.
                                 
                                 
                                    Dviejų gretimų LTE tinklų LTE kanalų kraštų dažninio atskyrimo nereikalaujama.
                                 
                              
                     
                        2011 m. gruodžio 31 d., išskyrus LTE-MTC ir LTE-eMTC; pastarosioms – 2018 m. rugsėjo 30 d.
                     
                  
                        WiMAX, atitinkančios ETSI standartus, visų pirma EN 301 908-1, EN 301 908-21 ir EN 301 908-22
                     
                     
                        
                                    1.
                                 
                                 
                                    Gretimų WiMAX tinklo ir GSM tinklo WiMAX kanalo krašto ir GSM nešlio kanalo krašto dažninis atskyrimas ne mažiau kaip 200 kHz.
                                 
                              
                                    2.
                                 
                                 
                                    Gretimų WiMAX tinklo ir UMTS tinklo WiMAX kanalo krašto ir UMTS nešlio kanalo krašto dažninio atskyrimo nereikalaujama.
                                 
                              
                                    3.
                                 
                                 
                                    Dviejų gretimų WiMAX tinklų WiMAX kanalų kraštų dažninio atskyrimo nereikalaujama.
                                 
                              
                     
                        2011 m. gruodžio 31 d.
                     
                  
                        Siaurajuosčio daiktų interneto (NB-IoT), atitinkančios ETSI standartus, visų pirma EN 301 908-1, EN 301 908-13, EN 301 908-14, EN 301 908-15 ir EN 301 908-18
                     
                     
                        
                                    1.
                                 
                                 
                                    Diegimo atskirai režimas:
                                    
                                                —
                                             
                                             
                                                Atskiro NB-IoT tinklo kanalo krašto ir kaimyninio tinklo UMTS/LTE kanalo krašto dažninis atskyrimas – ne mažiau kaip 200 kHz,
                                             
                                          
                                                —
                                             
                                             
                                                Atskiro NB-IoT tinklo kanalo krašto ir kaimyninio tinklo GSM kanalo krašto dažninis atskyrimas – ne mažiau kaip 200 kHz.
                                             
                                          
                              
                                    2.
                                 
                                 
                                    Diegimo juostoje režimas: taikomi tie patys parametrai kaip LTE.
                                 
                              
                                    3.
                                 
                                 
                                    Diegimo apsauginėje juostoje režimas: NB-IoT kanalo krašto ir operatoriaus dažnių bloko krašto dažninis atskyrimas – ne mažiau kaip 200 kHz, atsižvelgiant į esamas apsaugines juostas tarp operatoriaus dažnių bloko kraštų arba naudojamos juostos krašto (gretimo kitų paslaugų dažnių juostai).
                                 
                              
                     
                        2018 m. rugsėjo 30 d.
                     
                  “
      
         (1)  Taip pat LTE mašinų ryšio (LTE-MTC) ir LTE patobulinto mašinų ryšio (LTE-eMTC) sistemos, veikiančios tomis pačiomis techninėmis sąlygomis kaip LTE.